Document ID: 32003R1039

Κανονισμός (ΕΚ) αριθ. 1039/2003 του Συμβουλίου
της 2ας Ιουνίου 2003
για τη θέσπιση αυτόνομων και μεταβατικών μέτρων σχετικά με την εισαγωγή ορισμένων μεταποιημένων γεωργικών προϊόντων, καταγωγής Εσθονίας, και την εξαγωγή ορισμένων μεταποιημένων γεωργικών προϊόντων στην Εσθονία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 παράγραφοι 2 και 4,
την πρόταση της Επιτροπής,
Εκτιμώντας τα ακόλουθα:
(1) Το πρωτόκολλο αριθ. 2 της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας, αφετέρου, η οποία αναφέρεται στο εξής ως "ευρωπαϊκή συμφωνία" και εγκρίθηκε με την απόφαση 98/180/ΕΚ, ΕΚΑΧ, Ευρατόμ του Συμβουλίου και της Επιτροπής(1), προβλέπει δασμολογικές παραχωρήσεις για τα μεταποιημένα γεωργικά προϊόντα, καταγωγής Εσθονίας. Το πρωτόκολλο αριθ. 2 τροποποιήθηκε από το πρωτόκολλο προσαρμογής(2), που προσαρμόζει εμπορικές πτυχές της ευρωπαϊκής συμφωνίας. Βελτιώθηκε με την απόφαση αριθ. 6/2001 του Συμβουλίου Σύνδεσης ΕΚ-Εσθονίας(3).
(2) Πρόσφατα συνήφθη εμπορική συμφωνία η οποία τροποποιεί το πρωτόκολλο προσαρμογής. Αποσκοπεί στη βελτίωση της οικονομικής σύγκλισης ενόψει της προσχώρησης και θα πρέπει να αρχίσει να ισχύει το αργότερο την 1η Ιουλίου 2003. Από την πλευρά της Κοινότητας, η εν λόγω συμφωνία προβλέπει παραχωρήσεις με τη μορφή πλήρους ελευθέρωσης των εμπορικών συναλλαγών για ορισμένα μεταποιημένα γεωργικά προϊόντα και ποσοστώσεων με τελωνειακή ατέλεια για άλλα. Για εισαγωγές εκτός των ποσοστώσεων αυτών, συνεχίζουν να εφαρμόζονται οι ισχύουσες διατάξεις.
(3) Η διαδικασία έκδοσης απόφασης περί τροποποίησης του πρωτοκόλλου προσαρμογής δεν θα έχει ολοκληρωθεί εγκαίρως ώστε να αρχίσει να ισχύει την 1η Ιουλίου 2003. Είναι, επομένως, αναγκαίο να προβλεφθεί η αυτόνομη εφαρμογή παραχωρήσεων υπέρ της Εσθονίας από την 1η Ιουλίου 2003.
(4) Για τα μεταποιημένα γεωργικά προϊόντα που καλύπτονται από το πρωτόκολλο αριθ. 2, αλλά τα οποία δεν απαριθμούνται στον παρόντα κανονισμό, θα πρέπει να εφαρμόζονται οι εμπορικές διατάξεις που θεσπίζονται στο πρωτόκολλο αριθ. 2.
(5) Για την εισαγωγή ορισμένων εμπορευμάτων δεν θα πρέπει να επιβάλλονται δασμοί. Τα εμπορεύματα αυτά δεν θα πρέπει να είναι επιλέξιμα για υπαγωγή στο σύστημα επιστροφών κατά την εξαγωγή.
(6) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα(4), προβλέπει σύστημα διαχείρισης των δασμολογικών ποσοστώσεων. Η διαχείριση των ποσοστώσεων τελωνειακής ατέλειας που ανοίγονται με βάση τον παρόντα κανονισμό, θα πρέπει να γίνεται από τις αρχές της Κοινότητας και τα κράτη μέλη σύμφωνα με το σύστημα αυτό.
(7) Τα αναγκαία μέτρα για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από την 1η Ιουλίου 2003, δεν επιβάλλονται δασμοί επί των εισαγωγών των μεταποιημένων γεωργικών προϊόντων, καταγωγής Εσθονίας, που απαριθμούνται στο παράρτημα Ι.
Άρθρο 2
Οι ποσοστώσεις τελωνειακής ατέλειας που αναφέρονται στο παράρτημα ΙΙ ανοίγονται για την περίοδο από την 1η Ιουλίου 2003 έως τις 31 Δεκεμβρίου 2003 και για το 2004 υπό τους όρους που καθορίζονται σ' αυτό.
Άρθρο 3
Τα μεταποιημένα γεωργικά προϊόντα που δεν απαριθμούνται στο παράρτημα Ι της συνθήκης, δεν είναι επιλέξιμα για υπαγωγή στο σύστημα επιστροφών κατά την εξαγωγή βάσει του κανονισμού (ΕΚ) αριθ. 1520/2000 της Επιτροπής, της 13ης Ιουλίου 2000, για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης(6).
Άρθρο 4
Για τα μεταποιημένα γεωργικά προϊόντα που δεν καλύπτονται από το παράρτημα Ι και το παράρτημα ΙΙ, εφαρμόζονται οι διατάξεις του πρωτοκόλλου αριθ. 2.
Άρθρο 5
Η Επιτροπή μπορεί να αναστέλλει τα μέτρα που προβλέπονται στα άρθρα 1 και 2 σε περίπτωση μη εφαρμογής των αμοιβαίων προτιμήσεων που συμφωνήθηκαν με την Εσθονία σύμφωνα με τη διαδικασία που καθορίζεται στο άρθρο 7.
Άρθρο 6
Η Επιτροπή διαχειρίζεται τις ποσοστώσεις τελωνειακής ατέλειας που αναφέρονται στο παράρτημα ΙΙ σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
Άρθρο 7
1. H Eπιτροπή επικουρείται από την επιτροπή που αναφέρεται στο άρθρο 16 του κανονισμού (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(7), στο εξής αποκαλούμενη "επιτροπή".
2. Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.
Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε ένα μήνα.
3. Η επιτροπή θεσπίζει τον εσωτερικό κανονισμό της.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 2 Ιουνίου 2003.

Labels: 3
17
18
6